Poro tira yeʼ nikich iyaʼ vatz Saaulo tiʼ ikʼaxbʼisal inqʼa niman tetz Jesuus.
Tan aʼ nikich tal Saaulo iyatzʼaxaq el.
Echetz ibʼen Saauloe xeʼ viqʼesal inqʼa oksan yol vatz Tiuxh tu tenam Jerusaleen.
Tul ex ijaq Saaulo jolol uʼ te viqʼesal oksan yol.
Tul juunil uʼ laʼich bʼen taqʼ Saaulo te junun inqʼa iqʼon iviʼ t-inqʼa kʼulbʼal tibʼ inqʼa tij imam Israeel tu tenam Damaasko uvaʼ tala.
Tan aʼ kʼaqich taʼn Saaulo jaʼl uvaʼ txhʼuyich vet tiʼ u Bʼey uvaʼ txhusel taʼn Jesuus,
kʼuxh ixoq,
atz kʼuxh vinaq,
tul laʼich tiqʼo Saaulo.
Atz qitzel laʼich ibʼen vet tu tenam Jerusaleen.
Tul laʼich bʼen aqʼaxoj jaʼ t-tzeʼ.
Atichetz vet ok Saaulo tiʼ bʼey,
tul bʼiitich kuxh vet taqʼbʼ Saaulo tu tenam Damaasko.
Tul ajtxh til Saaulo itxiqul taʼn val u xamal uvaʼ litzʼel ikuʼl t-amlikaʼ.
Tul joqel ikuʼ Saaulo t-txʼavaʼ.
Tul tabʼi Saaulo val u qul uvaʼ ech tal s-eche:
—¡Saaulo,
Saaulo!
¡Kam s-tiʼil txhiʼany kuxh axh s-viʼ,
tul nik ojqeʼla in!
—xeʼt eʼl Saaulo.
Yaʼne ech tal Saaulo s-eche:
—¿Jaʼletz axhe,
inBʼaal?
—xeʼt Saaulo.
Tul ech tal u qul s-eche:
—Ine u Jesuus uvaʼ kʼaqel kuxh eebʼ tiʼ inkʼaxbʼisaleʼ.
Tan il axh kʼaqel eebʼ tiʼ ikʼaxbʼisal inqʼa niman vetz.
Poro txumlebʼal kuxh avatz,
tan junt kuxh nik akʼaxbʼisa eebʼ,
eche invaʼq u vaʼk uvaʼ sebʼt kuxh tel ka toq tiʼ itzeqʼex ka invaʼq u txhʼitxhʼ uvaʼ tzʼuqel ijuʼ,
—xeʼt u qul.
Tul yikyotxhichxh vet Saaulo t-xoʼval.
Tul ech tal Saaulo s-eche:
—¡InBʼaal,
al bʼa s-ve kam uvaʼ nik asaʼeʼ laʼ inbʼana!
—xeʼt Saaulo.
Tul ech tal quBʼaal Jesuus s-eche:
—Txakpen.
Tul quxhoʼk tu tenam Damaasko.
Tul een toq altxhik see tzitzi kam uvaʼ laʼ abʼana,
—xeʼt eʼl Saaulo.
Tul txakunyich kuxh vet inqʼa vinaq,
inqʼa txhʼuyich tiʼ Saaulo.
Tul kaayaqich kuxh vet taanima uvaʼs motx tabʼit u qul.
Poro yeʼ motx tila jaʼl uvaʼ nikich iyoloneʼ.
Txakpetz vet Saaulo,
tul saqin vet Saaulo uvaʼ tala.
Poro tira yeʼ nikich tilon vet Saaulo.
Yaʼne txhʼiqimich tok vet Saaulo tu tenam Damaasko.
Tul oxvaʼl qʼij ibʼan Saaulo tzitzi,
uvaʼ tira yeʼ nikich tilon vet Saaulo;
atz tira yeʼ nikich itxʼaʼon vet Saaulo.
Tul mij inbʼeeq aʼ nikich tukʼa vet Saaulo.
Atichetz val u niman tetz Jesuus tu tenam Damaasko uvaʼ Ananiiasich ibʼij.
Tul qʼiilal Ananiias taʼn quBʼaal Jesuus tuulbʼal val uvaʼ ikʼutxh quBʼaal Tiuxh s-te.
Tul ech tal Jesuus te Ananiias s-eche:
—¡Ananiias!
—xeʼt eʼl Ananiias.
Tul ech tal Ananiias s-eche:
—Il in ila,
inBʼaal Jesuus,
—xeʼt Ananiias.
Tul ech tal u quBʼaal Jesuus s-eche:
—Nal kuxh axh,
tul quxh tiʼ u bʼey uvaʼ Jik ibʼij.
Tul yekl axh t-totzotz Juudas.
Tul bʼen aabʼi tiʼ val u vinaq uvaʼ Saaulo ibʼij,
val u aj Taarso.
Ile sebʼt inatxht in tu totzotz Juudas.
Tan in qat kʼutxhun axh s-te.
Tul qat til avokaʼp s-kʼatza,
uvaʼ axh Ananiias.
Tul qat aaqʼ jaʼ aqʼabʼ tiviʼ.
Tul qat tila uvaʼ yekich qat saqin vet inpaqte,
—xeʼt eʼl Ananiias.
Yaʼne ech tal Ananiias s-eche:
—InBʼaal,
poro nimaxxh vabʼivat uvaʼ xoʼvebʼalxh naq u Saaulo.
Tan mam yeʼbʼaʼn nibʼan naq te inqʼa niman eetz tu tenam Jerusaleen.
Iletz vet naq uy tzitza.
Tul aqʼel vet tzaan uʼ tiʼ naq taʼn viqʼesal oksan yol tiʼ qutxeyex bʼen t-tzeʼ,
jankʼal oʼ inqʼa niman eetz,
—xeʼt Ananiias.
Yaʼne ech tal quBʼaal Jesuus s-eche:
—Quuxh,
tan in qat chʼexon Saaulo.
Tul toq inbʼanbʼe Saaulo tiʼ ipaxsal vinyolbʼal xoʼl inqʼa jit tij imam Israeel,
atz xoʼl inqʼa mam iqʼesal,
atz xoʼl inqʼa tij imam Israeel.
Tul toq inkʼutxh s-te uvaʼ tetxhal toq paloq t-mam kʼaxkʼo tiʼ talax inuqul inqʼa yol s-viʼ,
—xeʼt quBʼaal Jesuus te Ananiias.
Yaʼne bʼen vet Ananiias.
Tul pal vet ok Ananiias tu otzotz tal uvaʼ atich Saaulo.
Tul taqʼ vet jaʼ Ananiias iqʼabʼ tiviʼ Saaulo.
Tul ech tal Ananiias s-eche:
—Saaulo,
axh vet inmol s-niman tetz Jesuus,
tan aʼ u quBʼaal Jesuus qat txhaqon tzaan in seʼe,
tiʼ uvaʼ laʼ saqin axh inpaqte,
u quBʼaal Jesuus uvaʼ ikʼutxh tibʼ see tiʼ bʼey uvaʼs aʼlich avul tzitza.
Qatetz itxhaq in,
tiʼ uvaʼ tira laʼ ok vet viTiuxhil Tiuxh s-bʼaʼn tavaanxelal,
—xeʼt Ananiias te Saaulo.
Iletz kuxh inqʼa yol nikich tal Ananiias te Saaulo,
tul el vet el val uvaʼ tivatz Saaulo uvaʼ echichxh,
eche txoʼ tiʼ txay.
Tul yekich ilon vet Saaulo.
Atz txakeʼv vet Saaulo.
Tul aqʼax vet kuʼ Saaulo xeʼ aʼ taʼn Ananiias.
Yaʼne txʼaʼon vet Saaulo.
Tul txhej vet iyakʼil Saaulo inpaqte.
Tul atin vet Saaulo xoʼl inqʼa niman tetz Jesuus tu tenam Damaasko tuulbʼal jolol qʼij.